Stolica (vrch)

Stolica () je najvyšší vrch Stolických vrchov aj celého Slovenského rudohoria. Na severných svahoch pramení rieka Slaná.

 Poloha 
Nachádza sa vo východnej časti Stolických vrchov, v geomorfologickom podcelku Stolica. Vrchom vedie hranica Banskobystrického a Košického kraja, ako aj okresov Revúca a Rožňava. Mohutný masív zasahuje do katastrálneho územia obcí Muránska Zdychava, Čierna Lehota a Rejdová. Masív Stolice sa nachádza južne od hlavného hrebeňa, s ktorým ho na severe spája Slanské sedlo (), južné svahy končia sedlom Harová (), kde nadväzuje chrbát Lehotskej hole (). Vrch je súčasťou chráneného areálu Stolica a samotným vrcholom vedie východná hranica ochranného pásma Národného parku Muránska planina.

 Opis 
Na vrchole Stolice končí Rudná magistrála a okolitými sedlami naň vedú viaceré trasy. Susednými vrchmi sú severne situovaný, Slanským sedlom oddelený Kyprov (), juhovýchodne ležiaci Grúň () a juhozápadne ležiaca Lehotská hoľa (). Na severných svahoch pramení rieka Slaná, odvodňujúca severné a východné svahy, vody z južne položených častí tečú Lehotským potokom do riečky Štítnik a západnú časť odvodňuje Zdychava, ktorá je prítokom Muráňa.

 Výhľady 
Vrcholové partie Stolice sú sčasti porastené lesom, čo obmedzuje možnosť výhľadov. Tie sú možné len z menších lúk, najmä na južných svahoch masívu. Značná nadmorská výška i napriek tomu ponúka ďaleké výhľady, jedinečný je však najmä výhľad na neďalekú Kráľovu hoľu (). Pozorovať je možné mnohé vrchy pohoria, no dobre pozorovateľná je celá kráľovohoľská časť nízkotatranského hrebeňa a pri vhodných podmienkach i Vysoké Tatry.

 Prístup 
Na vrchol vedú značkované chodníky:
  trasa 0913 z Muránskej Huty cez sedlo Javorinka
  trasa 3835 z Čiernej Lehoty cez Faltenovo sedlo, resp. zo severu zo Slanského sedla
 po  značke cez Faltenovo sedlo z Muránskej Zdychavy
  trasa 5721a z Brdárky cez sedlo Olochova jama
 po  trase cez sedlo Olochova jama zo Slavošoviec, resp. Rejdovej 

 Referencie 

 Pozri aj 
 Rudná magistrála
 Zoznam vrcholov v Stolických vrchoch

 Iné projekty 

 Externé odkazy 
 Poloha na turistickej mape

Kategória:Tisícovky na Slovensku
Kategória:Vrchy v Stolických vrchoch
Kategória:Vrchy v okrese Revúca
Kategória:Vrchy v okrese Rožňava
Kategória:Muránska Zdychava
Kategória:Čierna Lehota (okres Rožňava)
Kategória:Rejdová